钦定古今图书集成/理学汇编/文学典/第174卷 > 《吴讷文章辩体》 > 《祭文》〈附〉
## 钦定古今图书集成/理学汇编/文学典/第174卷 > 《吴讷文章辩体》 > 《祭文》〈附〉

古者祀享，史有册祝，载其所以祀之之意，考之经可
见。若《文选》所载谢惠连之祭古冢，王僧虔之祭颜延
之，则亦不过叙其所祭及悼惜之情而已。迨后韩、柳、
欧、苏与夫宋世道学诸君子，或因水旱而祷于神，或
因丧葬而祭亲旧，真情实意，溢出言辞之表，诚学者
所当取法者也。大抵祷神以悔过迁善为主，祭故旧
以道达情意为尚。若夫谀辞巧语，虚文蔓说，固弗足
以动神，而亦君子之所厌听也。